ÍLæknablaðinu 10 / 2015 er greint frá Heila - og taugaskurðlæknafélagi Íslands í grein sem heitirFortíð , nútíð og framtíð . Ég vil gera svolitla athugasemd við það sem rætt er um fortíðina eða áður en taugaskurðlæknar fara að starfa á Borgarspítala . Árið 1945 kom Bjarni Oddsson læknir til landsins eftir 10 ára dvöl í Danmörku . Hann hafði verið þar innilokaður vegna stríðsins . Hann starfaði strax sem skurðlæknir á Landakoti . Í Danmörku hafði hann aðallega verið að læra kvensjúkdóma - og fæðingarhjálp en hann var í tvö ár á taugaskurðlækningadeild í Kaupmannahöfn og hann skrifaði doktorsritgerð sína „ Spinal meningioma “ árið 1947 við þá deild . Hann starfaði á Landakotsspítala til 1953 þegar hann fórst í bílslysi . Á þeim tíma komu allar heila - og taugaskurðlækningarnar í hans hlut . Þegar ég var kandídat á Landakoti 1952 gerði hann að minnsta kosti tvær aðgerðir á heila á geðsjúklingum , eins og þá tíðkaðist . Þegar Bjarni féll frá urðu vandamál með heilaslysin . Þau komu áfram á Landakot án þess að nokkur væri þar með reynslu . Þess vegna veitti Alþjóðaheilbrigðisstofnunin Bjarna Jónssyni , sem þá starfaði sem bæklunarskurðlæknir á Landakoti , styrk til að fara til Kaupmannahafnar og vera þar í eitt ár til að læra meðferð höfuðslysa . Eftir að Bjarni kom heim frá Kaupmannahöfn haustið 1957 komu flestöll heilaslys á Landakot og hann annaðist meðferð þeirra þar til sérfræðingar í taugaskurðlækningum hófu störf á Borgarspítalanum . Bjarni Jónsson var síðan valinn heiðursfélagi í Heila - og taugaskurðlækningafélagi Íslands árið 1998 .